पीरियड्स में इम्यूनिटी कम, खून की कमी और इसी समय एग का बनना भी जिम्मेदार
पीरियड्स के दौरान मूड स्विंग को प्रीमेंस्ट्रुअल सिंड्रोम (PMS) कहा जाता है। इससे उनका मूड लगातार बदलता रहता है। यह हाॅर्मोंस के उतार चढ़ाव के कारण होता है।
लोग अक्सर कहते हैं कि लड़कियों का मूड बेमौसम बरसात की तरह होता है, कभी भी बदल जाता है। वह हंसते-हंसते रो पड़ती हैं, प्यार से कुछ पूछने पर चिड़चिड़ा जाती हैं और बिना किसी बात पर गुस्सा हो जाती हैं। लड़कियों के मूड स्विंग को लड़के समझ नहीं पाते और जाने-अनजाने में उनके रिश्ते में दरार पड़ जाती है।
दरअसल महिलाओं या लड़कियों के मूड स्विंग की वजह है उनके पीरियड्स। हर महीने लड़कियों को 3 से 5 दिन पीरियड्स का दर्द सहन करने के साथ-साथ मूड स्विंग का भी शिकार होना पड़ता है।
प्रीमेंस्ट्रुअल सिंड्रोम से महिलाओं का बिगड़ता मूड 
महिला की मेंस्ट्रुअल साइकिल एस्ट्रोजन, प्रोजेस्ट्रॉन, ल्यूटिनाइजिंग हाॅर्मोन (LH) और फॉलिकल स्टिमुलेटिंग हाॅर्मोन (FSH) नाम के हाॅर्मोंस से रेगुलेट होती है।
गुरुग्राम के क्लाउडनाइन हॉस्पिटल में गायनेकोलॉजिस्ट डॉ. रितु सेठी कहती हैं कि पीरियड्स के दौरान मूड स्विंग को प्रीमेंस्ट्रुअल सिंड्रोम (PMS) कहा जाता है। इससे उनका मूड लगातार बदलता रहता है। यह हाॅर्मोंस के उतार चढ़ाव के कारण होता है।
इस सिंड्रोम में महिला को टेंशन, एंग्जाइटी, डिप्रेशन, गुस्सा, अनिद्रा, खाने की क्रेविंग, सिरदर्द, थकान, जोड़ों में दर्द, ब्रेस्ट टाइट होना, वजन बढ़ना, कब्ज जैसी दिक्कतें हो सकती हैं। यह लक्षण पीरियड्स शुरू होने से कुछ दिन पहले और पीरियड्स शुरू होने के 2 से 3 बाद तक रहते जाते हैं। लेकिन ऐसा हर महिला के साथ हो, जरूरी नहीं है।
हाॅर्मोन के उतार-चढ़ाव से मूड स्विंग
पीरियड्स के दौरान शरीर में हॉर्मोन में उतार-चढ़ाव होता रहता है। इसी वजह से मूड स्विंग होता है। जब महिला के शरीर में एग बनता है तो उसे ओव्यूलेशन कहा जाता है।
इसके बाद से महिलाओं के शरीर में मौजूद एस्ट्रोजन और प्रोजेस्ट्रॉन कम होने लगते हैं। हाॅर्मोन के उतार-चढ़ाव से हमारे दिमाग में मौजूद सेरोटोनिन नाम का न्यूरोट्रांसमीटर प्रभावित होता है जो मूड को बदलता है। सेरोटोनिन हैप्पी हाॅर्मोन होता है।
अगर महिला प्रीमेंस्ट्रुअल सिंड्रोम की शिकार हो तो सेरोटोनिन कम रिलीज होता है जिससे वह मूड स्विंग या डिप्रेशन की शिकार होने लगती है।
पीरियड्स इम्यूनिटी पर डालते असर? 
क्लू नाम की पीरियड्स ट्रैकिंग ऐप ने एक रिसर्च की और पाया कि कुछ महिलाओं की इम्यूनिटी यानी रोग प्रतिरोधक क्षमता पीरियड्स शुरू होने से पहले या पीरियड्स के दौरान कम हो जाती हैं और वह बीमार पड़ जाती हैं।
कुछ को बॉडी में दर्द तो कुछ को बुखार हो जाता है। इसे शोधकर्ता पीरियड फ्लू कहते हैं। शोध में इसके पीछे की वजह ल्यूटिनाइजिंग हाॅर्मोन (LH) बताई गई। इसका लेवल ओव्यूलेशन यानी एग बनने के दौरान बढ़ता है और पीरियड्स शुरू होने पर अचानक कम हो जाता है जिसका असर महिला की इम्यूनिटी पर पड़ता है और वह पीरियड फ्लू की शिकार हो सकती है।
वहीं, एक रिसर्च में पाया गया कि अस्थमा की 40% महिला मरीजों ने पीरियड्स से पहले या उसके दौरान लगातार अस्थमा के अटैक की शिकायत की।
इलाज न हो तो पीरियड्स के बाद भी रहते लक्षण
प्रीमेंस्ट्रुअल सिंड्रोम (PMS) को अगर समय रहते ठीक ना किया जाए तो महिला प्रीमेंस्ट्रुअल डिस्फोरिक डिसऑर्डर (PMDD) से जूझ सकती हैं। इसके लक्षण भी प्रीमेंस्ट्रुअल सिंड्रोम की तरह होते हैं। अमेरिका के चाइल्ड माइंड इंस्टीट्यूट के शोध में पाया गया कि इस बीमारी के लक्षण पीरियड्स खत्म होने के बाद भी रहते हैं।
डॉ.रितु सेठी कहती हैं कि जो महिलाएं प्रीमेंस्ट्रुअल डिस्फोरिक डिसऑर्डर का शिकार हों, उनमें आत्महत्या के ख्याल हावी होने लगते हैं और ऐसे में वह खुद को नुकसान भी पहुंचा सकती हैं। प्रीमेंस्ट्रुअल डिस्फोरिक डिसऑर्डर हो तो ऐसी महिला का मनोचिकित्सक से इलाज करवाया जाता है।
पहले से मेंटल डिसऑर्डर तब भी दिक्कत
डॉ.रितु सेठी के अनुसार अगर किसी महिला की मेंटल हेल्थ पहले से ठीक ना हो, तब भी उन्हें मूड स्विंग होते हैं। इस कंडीशन को प्रीमेंस्ट्रुअल एक्सासरबेशन (PME) कहा जाता है।
इंटरनेशनल असोसिएशन फॉर प्रीमेंस्ट्रुअल डिसऑर्डर के अनुसार एंग्जाइटी, डिप्रेशन और बायपोलर डिसऑर्डर की शिकार महिलाओं में पीरियड्स के दौरान मूड स्विंग की समस्या काफी हद तक बढ़ जाती है।
प्रीमेंस्ट्रुअल एक्सासरबेशन और प्रीमेंस्ट्रुअल डिस्फोरिक डिसऑर्डर के लक्षण इतने मिलते-जुलते हैं कि बीमारी का पता लगाना मुश्किल हो जाता है।
इसकी सही तरह से पहचान जरूरी है और जल्द से जल्द इलाज करवाना भी जरूरी है।
मूड स्विंग की वजह जानें
कई महिलाओं को खुद नहीं पता होता कि वह मूड स्विंग का शिकार हैं। ऐसे में हर मेंस्ट्रुअल साइकिल के दौरान एक डायरी बनाएं। जब भी मूड स्विंग हो, उसे रिकॉर्ड कर लें। इससे महिला को पता चल सकेगा कि वह केवल पीरियड्स के दौरान प्रीमेंस्ट्रुअल सिंड्रोम की शिकार तो नहीं।
दरअसल मूड स्विंग की दिक्कत एनीमिया (खून की कमी), एंड्रियोमेट्रियोसिस, थाॅयराइड डिसऑर्डर, इरिटेबल बॉउल सिंड्रोम (IBS) और क्रॉनिक फटीग सिंड्रोम में भी देखने को मिलती है।
डाइट में कम से कम लें नमक 
खाने में नमक कम कर लें। नमक से प्यास बढ़ती है जिससे मूड स्विंग होने लगते हैं। चाय और काॅफी भी कम या बंद कर दें।
जो महिलाएं प्रोसेस्ड फूड और फास्ट फूड ज्यादा खाती हैं, उनमें मूड स्विंग बहुत होते हैं इसलिए इन्हें खाना बिल्कुल छोड़ दें।
डाइट में कैल्शियम लें। इससे एंग्जाइटी, डिप्रेशन और मूड स्विंग कम होंगे।
बॉडी में बढ़ाएं हैप्पी हाॅर्मोन, नहीं होंगे मूड स्विंग
इस दौरान महिला को ऐसे काम करने चाहिए जिससे उन्हें खुशी मिले। अपनी पसंदीदा हॉबी शुरू करें। अगर किसी को पेंटिंग पसंद है या गार्डनिंग, तो वह करें। नींद पूरी लें। रोज एक्सरसाइज या योग करें।
पूरा दिन खुद को बिजी रखें। यह सब एक्टिविटी शरीर में सेरोटोनिन का लेवल बढ़ाती हैं। सेरोटोनिन हैप्पी हार्मोन होता है जो बिल्कुल डोपामाइन की तरह काम करता है। इंसान खुश रहता है तो मूड स्विंग की दिक्कत नहीं होती।